Čak je deset hongkonških zakonodavaca iz redova oporbe 2017. bilo podvrgnuto nekom obliku pravosudnog postupka. Neki su podvrgnuti pravnim postupcima zbog različitih optužbi, od prijepora zbog polaganja prisege i remećenja reda do oskvrnuća zastave.

Unatoč nizu problema, tijekom 2017. očuvani su neovisnost pravosuđa i potpuno poštovanje vladavine prava. To je ključno za održavanje demokratske legitimnosti Hong Konga, njegova statusa međunarodnog poslovnog središta i cilja konsolidacije njegove uloge kao međunarodnog središta za arbitražu i posredovanje.

Prijepor zbog polaganja prisege, zbog kojeg su 2016. diskvalificirana dva zakonodavca, nastavio se i 2017. U srpnju su diskvalificirana još četiri pandemokratski orijentirana zakonodavca (što znači da ih je do sada diskvalificirano ukupno 6 od 70). Time je prodemokratska strana ostala bez svoje de facto mogućnosti ulaganja veta u nekim zakonodavnim postupcima, dok je njezina mogućnost blokiranja drugih postupaka jednotrećinskom manjinom glasova postala vrlo nestabilna. Zahvaljujući slabljenju oporbe, u prosincu su zakonodavci koji podupiru postojeću vlast uspjeli izmijeniti pravila i postupke Zakonodavnog vijeća. Taktiku opstrukcije dugim govorima, koju su u prošlosti često upotrebljavali pripadnici pandemokratske strane kako bi se suprotstavili vladinim prijedlozima zakona, sada je teže provesti.

Strani radnici u kućanstvu, kojih ima oko 320 000, i dalje nemaju odgovarajuću radnu i socijalnu zaštitu. Posebno zabrinjavaju dva postojeća zakona o stranim radnicima u kućanstvu, odnosno zahtjev da žive u mjestu rada i pravilo od „dva tjedna”, na temelju kojeg strani radnici u kućanstvu moraju naći posao u roku od dva tjedna od isteka njihova ugovora ili će biti deportirani. Vlada je poduzela korake za suzbijanje dužničkog ropstva i nepravilnog postupanja u agencijama za zapošljavanje, no potrebno je odlučnije djelovanje.

Vlada je podnijela žalbe na dva predmeta od posebnog značaja u kojima je riječ o istospolnim partnerima. Ako Sud za konačne žalbe potvrdi prethodne presude, to može dati poticaj za donošenje sveobuhvatnog zakona protiv diskriminacije koji bi obuhvatio diskriminaciju na temelju spolne orijentacije.

Državljaninu EU-a Benedictu Rogersu 11. listopada zabranjen je ulazak u Hong Kong. Neosporna je činjenica da hongkonška tijela nadležna za imigraciju imaju pravo odlučiti o tome tko smije ući na područje Hong Konga. Međutim, iz primjedbi hongkonških vlasti i glasnogovornika kineskog Ministarstva vanjskih poslova čini se da je tu odluku donio Peking na temelju svoje nadležnosti za „vanjske poslove”. To je potaknulo pitanja o provedbi načela „jedna zemlja, dva sustava” s obzirom na to da je u skladu s Temeljnim zakonom za imigraciju nadležan Hong Kong.

U praktičnom pogledu to je prikladno rješenje: uključenje Hong Konga u kinesku nacionalnu mrežu brzih vlakova smisleno je u gospodarskom i logističkom smislu. Međutim, javila su se pitanja o spojivosti tog sporazuma o zajedničkoj upotrebi prostora i načela „jedna zemlja, dva sustava”. Stalni odbor Nacionalnog narodnog kongresa 27. prosinca donio je spornu odluku o odobrenju sporazuma. Pravna zajednica izrazila je zabrinutost zbog nepostojanja pravne osnove za odluku Stalnog odbora Nacionalnog narodnog kongresa, za koju tvrde da nije u skladu s Temeljnim zakonom. Očekuje se da će Zakonodavno vijeće u prvoj polovini 2018. donijeti provedbeni prijedlog zakona.

Sporazum o zajedničkoj upotrebi željezničkog prostora s kontinentalnom Kinom dodatni je problem na kojem se moralo raditi 2017. Taj je projekt bio u pripremi gotovo cijelo desetljeće, no postupci su ubrzani u srpnju, nakon što je nova vlada preuzela vlast. Na temelju tog sporazuma područje novog željezničkog kolodvora u kontinentalnom dijelu Hong Konga dat će se u zakup kontinentalnoj Kini za provedbu carinskih postupaka na jednom mjestu. Predloženim sporazumom kontinentalnoj Kini dat će se gotovo potpuna nadležnost nad peronom, željezničkim vagonima i putničkom čekaonicom. Nadležnost se ne odnosi samo na imigraciju, carinu i karantenu, već obuhvaća i kaznena te druga pitanja.

Hongkonški Žalbeni sud osudio je 17. kolovoza trojicu vođa pokreta „Occupy” (Joshuu Wonga, Nathana Lawa i Alexa Chowa) na zatvorske kazne zbog nezakonitog okupljanja ispred sjedišta vlade 2014. Sva su trojica do podnošenja žalbe već bila izvršila svoju obvezu rada za opće dobro. Ministar pravosuđa podnio je žalbu na prvu presudu koju je donio sudac nižeg suda jer ju je smatrao preblagom. Još je trinaest prodemokratski orijentiranih aktivista pritvoreno. Pandemokrati optužili su vladu za postupno rušenje vladavine prava i upotrebu pravosudnog sustava kao alata za suzbijanje oporbe. Odvjetnička komora i Udruženje pravnika izdali su zajedničku izjavu u kojoj su naveli da ne postoje naznake da su na odluke utjecale političke okolnosti.

Potaknut dovoljnom likvidnošću, pozitivnim izgledima tržišta i visokom zaradom trgovačkih društava, indeks Hang Seng postigao je 2017. bolje rezultate od drugih velikih azijskih indeksa. Povećao za više od 35 % u odnosu na prethodnu godinu i 29. prosinca 2017. dosegnuo vrijednost od 29 919. Aktivnosti u okviru inicijalne javne ponude (IPO) bile su dinamične, unatoč prosječno manjim ugovorenim poslovima u usporedbi s 2016. Međutim, Hong Kong je izgubio svoj položaj vodećeg svjetskog tržišta za inicijalne javne ponude i pao je na treće mjesto, iza New Yorka i Šangaja, s obzirom na financijska sredstva prikupljena 2017.. Mogući razlog pada na ljestvici može biti nedostatak velikih uvrštenja i to što kineska tehnološka društva sve više daju prednost uvrštenjima u SAD-u. Sredstva prikupljena u okviru inicijalnih javnih ponuda 2017. smanjila su se za 34,2 % i iznosila su 128,5 milijardi HKD. Oko 50 % uvrštenih društava bila su poduzeća iz kontinentalne Kine.

Uzimajući u obzir pritisak konkurencije kojem je izložen Hong Kong u pogledu privlačenja uvrštenja društava novog gospodarstva, 15. prosinca 2017. hongkonška je burza najavila da će proširiti svoj režim uvrštenja kako bi uključila izdavatelje iz inovativnih sektora i sektora u nastajanju koji imaju strukture ponderiranog prava glasa (strukture dvostrukih razreda) te izdavatelje iz područja biotehnologije koji još ne ostvaruju prihode (eng. pre-revenue). Promjenom stajališta Komisije za vrijednosne papire i budućnosnice završen je dugotrajan prijepor nastao nakon što je regulatorno tijelo odbilo prijedlog za uvođenje posebnog prava glasa koji je bio potaknut uvrštenjem društva Alibaba Group Holding Ltd. na njujoršku burzu 2014.

Krajnji je cilj obaju prijedloga zakona ažurirati regulatorni režim Hong Konga u skladu s međunarodnim zahtjevima kako ih je proglasila Stručna skupina za financijsko djelovanje (FATF). Međutim, na temelju prijedloga podnesenih tijekom postupka savjetovanja vlada je pristup informacijama o stvarnom vlasništvu odlučila ograničiti samo na nadležna tijela, umjesto da takve informacije budu dostupne javnosti. Važno je napomenuti da bi se zahtjevi za objavljivanje primjenjivali samo na privatna društva osnovana u Hong Kongu, a ne na registrirana društva koja nisu iz Hong Konga ili društva uvrštena na hongkonšku burzu. Zakonodavno vijeće donijelo je ta dva prijedloga zakona 24. siječnja 2018.

Trgovinska politika

Kad je riječ o vanjskim poslovima, Hong Kong radi na sklapanju sporazumâ o slobodnoj trgovini i ulaganjima te je usmjeren na trgovinske i investicijske veze u okviru kineske inicijative „Jedan pojas, jedan put”. Tijekom 2017. Hong Kong je potpisao i sklopio niz bilateralnih sporazuma te pokrenuo pregovore s novim partnerima, uz već postojeće sporazume o slobodnoj trgovini s Novim Zelandom, Europskim udruženjem slobodne trgovine i Čileom. Nastavili su se pregovori s Gruzijom i Maldivima. U svibnju je Hong Kong pokrenuo pregovore o sporazumu o slobodnoj trgovini s Australijom. Sporazum o slobodnoj trgovini i povezani sporazum o ulaganjima s ASEAN-om potpisani su u studenome u okviru sastanka na vrhu ASEAN-a. Sporazumi o poticanju i zaštiti ulaganja potpisani su s Bahreinom, Meksikom, Mjanmarom i Ujedinjenim Arapskim Emiratima, a pregovori s Iranom i Rusijom bili su u tijeku. Hong Kong je i dalje bio aktivan član WTO-a i vjeran promicatelj multilateralnosti.

Kad je riječ o regionalnoj integraciji, u lipnju 2017. potpisana su dva nova sporazuma: sporazum o ulaganjima i sporazum o gospodarskoj i tehničkoj suradnji u okviru Sporazuma o bližem gospodarskom partnerstvu (CEPA) između Hong Konga i kontinentalne Kine. Tim se sporazumima hongkonškim poduzećima odobrava najpovlašteniji pristup ulaganjima u Kinu (u uslužnom i neuslužnom sektoru) te se Hong Kongu otvara put za veće sudjelovanje u kineskoj inicijativi „Jedan pojas, jedan put”. Osim toga, u listopadu je potpisan sporazum o bližem gospodarskom partnerstvu s Makaom. Hong Kong i Makao potpisali su pojedinačne sporazume o bližem gospodarskom partnerstvu s kontinentalnom Kinom. Te tri vlade namjeravaju na temelju svojih sporazuma o bližem gospodarskom partnerstvu izraditi novu, zajedničku platformu za promicanje daljnje liberalizacije i pojednostavnjenja trgovine i ulaganja u području zaljeva Guangdonga, Hong Konga i Makaa.

Tržište nekretnina i stanovanje

Potaknuto niskim kamatnim stopama, većom likvidnošću i velikom potražnjom ulagača, na tržištu nekretnina 2017. zabilježene su rekordno visoke vrijednosti. Konkretno, cijene privatnih stambenih nekretnina porasle su za 16,7 % u usporedbi s 2016. te je Hong Kong tako postao najskupljim tržištem nekretnina u svijetu. To je cjenovno najmanje pristupačno urbano središte za kupce stambenih prostora. Stanovi u novoizgrađenim objektima u prosjeku su sve manji kako bi bili cjenovno pristupačniji za kupce novog stambenog prostora. Budući da su se cijene stanova i najma u privatnom sektoru nastavile povećavati, potražnja za socijalnim stanovima povećala se kao nikad prije.

Vlasti Hong Konga ulažu velike napore kako bi povećale ponudu i upravljale potražnjom, no taj rad do sada nije doveo do primjetnih poboljšanja. Mjere vođene potražnjom uvedene prethodnih godina (kao što su pooštravanje hipotekarnih zajmova i uvođenje dvostruke upravne pristojbe od 15 % za kupnju nekretnine koja nije prva nekretnina) i dalje su na snazi. Uvedene su ili unaprijeđene razne vrste programa socijalnog stanovanja, a razvoj projekata ubrzan je. Međutim, ispunjenje cilja dugoročne ponude stanova i dalje je golem izazov za vladu s obzirom na nedostatak zemljišta. Kako bi osigurala suglasnost u zajednici, u rujnu 2017. čelnica vlade imenovala je stručnu skupinu od 30 članova. Stručna skupina za ponudu zemljišta potaknut će javnost da tijekom 2018. razmotri različite sporne mogućnosti, kao što su melioracija zemljišta, ubrzanje urbane obnove i iskorištavanje parkova namijenjenih očuvanju prirode.

Fiskalno upravljanje, siromaštvo i razlike u bogatstvu

Vlada Hong Konga od 1997. prikupila je znatne fiskalne rezerve. Ministar financija Paul Chan u veljači 2017. predstavio je izvješće o fiskalnoj snazi Posebnog upravnog područja Hong Konga, u kojem se navodi da je proračunski višak u razdoblju 2016.–2017. iznosio 3,7 % BDP-a, a rezerve za razdoblje 2017.–2018. procijenjene su na 37 % BDP-a. Osim na niz jednokratnih povlaštenih mjera fiskalni višak uložit će se u povećanje proračuna za skrb o starijima i razvoj inovacija. Čelnica vlade Carrie Lam obvezala se da će povećati potrošnju u nekoliko područja politike, s obzirom na činjenicu da su fiskalne rezerve premašile 1 bilijun HKD. Dobar fiskalni položaj omogućio je upravnim tijelima i da smanje porezno opterećenje društava. Među ostalim mjerama čelnica vlade predložila je da se stopa poreza na dobit trgovačkih društava prepolovi na 8,25 % za prva 2 milijuna HKD dobiti.

Unatoč snažnom gospodarskom rastu i punoj državnoj blagajni, situacija u pogledu siromaštva pogoršala se, a razlike u prihodima povećale su se, ponajviše zbog sve bržeg starenja stanovništva. Najnovija vladina studija pokazala je da 1,35 milijuna stanovnika Hong Konga (od ukupno 7,35 milijuna) živi ispod službene granice siromaštva. Stopa siromaštva povećala se za 0,2 % postotna boda i 2016. iznosila je rekordno visokih 19,9 %. Vlada se obvezala provesti odgovarajuće politike oporezivanja i socijalne skrbi kako bi različiti slojevi društva mogli uživati u plodovima gospodarskog razvoja i državnim sredstvima.